钦定古今图书集成/明伦汇编/官常典/第074卷 > 南平靖节王恪
## 钦定古今图书集成/明伦汇编/官常典/第074卷 > 南平靖节王恪

按《南史梁南平元襄王传》：元襄王伟子恪，字敬则，弘
雅有风则，姿容端丽，位雍州刺史。年少未闲庶务，委
之群下。百姓每通一辞，数处输钱，方得闻彻。宾客有
江仲举、蔡薳、王台卿、庾仲容四人，俱被接遇，并有蓄
积。故人间歌曰：“江千万，蔡五百，王新车，庾大宅。”遂达
武帝，帝接之曰：“主人愦愦不如客。”寻以庐陵王代为
刺史。恪还奉见，武帝以人间语问之，恪大惭，不敢一
言。后折节学问，所历以善政称。太清中，为郢州刺史。
及乱，邵陵王至郢，恪郊迎之，让位焉，邵陵不受。及王
僧辩至郢，恪归荆州，元帝以为尚书令、司空。贼平，为
扬州刺史。时帝未迁都，以恪宗室令誉，故先使归镇
社稷。大宝三年，薨于长沙。未之镇也，赠太尉，谥曰《靖
节王》。